ועדת הכספים, כנסת 16, פרוטוקול מספר , 2004-12-21 10:00

חברי הוועדה: רוחמה אברהם חיים אורון רוני בריזון מוחמד ברכה מיכאל גורולובסקי משה גפני נסים דהן יעקב ליצמן ניסן סלומינאנסקי איוב קרא

מוזמנים: אופיר לוי,עו"ד לשכה משפטית, מינהל הכנסות המדינה טלי דולן משרד האוצר שאול שניידר מנכ"ל המועצה להסדר ההימורים בספורט שמעון כצנלסון יו"ר דירקטוריון מפעל הפיס מזל איובי עוזרת ליו"ר דירקטוריון מפעל הפיס אלי לוי סמנכ"ל כספים, מפעל הפיס אמנון זכרוני,עו"ד מפעל הפיס קרן חן,עו"ד יועצת משפטית, מפעל הפיס נועה שריד,עו"ד מפעל הפיס

קצרנית: צו מס הכנסה (קביעת סכום לעניין השתכרות או רווח מהימורים, מהגרלות או מפעילות נושאת פרסים)

אברהם הירשזון: בוקר טוב, אני מבקש לפתוח את הישיבה.

אברהם הירשזון: צו מס הכנסה (קביעת סכום לעניין השתכרות או רווח מהימורים, מהגרלות או מפעילות נושאת פרסים) (הוראת שעה לשנות המס 2003 ו2004) (תיקון), התשס"ה-2004.

טלי דולן: בצו מס הכנסה (קביעת סכום לעניין השתכרות או רווח מהימורים , מהגרלות או מפעילות נושאת פרסים) שעודכן ב-2003, נקבע כהוראת שעה שפרס עד סכום של 70 אלף שקלים שמקבל אדם יהיה פטור ממס.

טלי דולן: היתה כוונה בחוק ההסדרים לבטל בכלל את סעיף ההסמכה שנותן לשר האוצר את הסמכות לבוא לוועדת הכספים ולקבוע סכום, פרס או הגרלה פטורים ממס.

טלי דולן: אילו היתה עוברת ההוראה שקבועה בחוק ההסדרים, אז מהשקל הראשון היה חיוב במס של 25%.

טלי דולן: אנחנו פה באים עם בקשה להוריד את הסכום מ70 אלף שקל ל30 אלף שקלים, ולקבוע את זה כמשהו קבוע.

חיים אורון: זה מבטל את הסעיף בחוק ההסדרים?

טלי דולן: ברור.

טלי דולן: הם לא יכולים לחיות ביחד.

טלי דולן: אנחנו מבקשים שפרסים והגרלות עד 30 אלף שקל יהיו פטורים ממס כהוראת קבע.

שמעון כצנלסון: שלחנו את האגרות לממונה על הכנסות המדינה.

שמעון כצנלסון: ביקשנו למסות מ100 אלף שקל.

שמעון כצנלסון: אנחנו היינו בעד מס, רק אמרנו שמס מ-100 אלף שקל נותן גם פתרון למדינת ישראל כי הוא מכניס סדרי גודל של 100 מיליון שקל להכנסות המדינה וגם לא מפריע למפעילי הגרלות לעזור לקהילה ולהמשיך לבנות את הפרוייקטים הגדולים כמו 3000 כיתות שאנחנו בונים, כמו כל המועדונים לקשישים ונוער, כמו טיפות חלב.

שמעון כצנלסון: אנחנו מדברים על עובדות, לא על משהו תיאורטי כמו לפני שנה כשלא ידענו מה קורה.

שמעון כצנלסון: אנחנו העברנו בשנת הכספים 2003,2004 100.5 מיליון שקל לאוצר המדינה.

שמעון כצנלסון: ההפרש בין 100 אלף שקל שביקשנו ל70 אלף שקל שקבעו פה בוועדה הוא 8.5 מיליון שקל.

שמעון כצנלסון: היינו מעבירים 92 מיליון שקל, העברנו 100.5 מיליון שקל.

שמעון כצנלסון: בעקבות הקביעה של 70 אלף שקל המדינה הפסידה מההכנסות של מפעל הפיס כי ההכנסות של מפעל הפיס ירדו ב6%.

שמעון כצנלסון: הקהילה הפסידה 36 מיליון שקל כי 20% מההכנסות הלכו לטובת המדינה, ואילו האוצר הפסיד 13 מיליון שקל.

שמעון כצנלסון: במקום לקבל הכנסה שצריכה היתה להיות בסדר גודל של 21 מיליון, הוא קיבל רק 8 מיליון.

שמעון כצנלסון: האם זה חכם?

שמעון כצנלסון: האם זה נכון?

שמעון כצנלסון: האם ככה צריך לחיות במדינה?

שמעון כצנלסון: שלחתי לאוצר מכתב שבו הכל הוסבר, העובדות היו על הנייר.

שמעון כצנלסון: לא רק אמרנו שאלה המספרים, אמרנו שאלו העובדות.

שמעון כצנלסון: אמרנו שנה לפני זה כמה יהיה, כמה נכניס, כמה אנחנו מקבלים.

שמעון כצנלסון: היום אנחנו יודעים בדיוק.

שמעון כצנלסון: האוצר מקבל היום הכנסה של 11.3% מההפרש בין שני מיליארד 876 מיליון לכל מה שאנחנו נכניס.

שמעון כצנלסון: האוצר צריך להיות מעוניין שמפעל הפיס יכניס כמה שיותר כסף, כי ככה יהיה יותר כסף בקופה.

שמעון כצנלסון: במקום זה אנחנו יורדים בהכנסות.

שמעון כצנלסון: המחקר שעשינו, שהיה על 40 אלף, הראה ירידה של 220 מיליון שקל בהכנסות.

שמעון כצנלסון: התוספת שתהיה לאוצר תהיה 13 מיליון שקל, אבל האוצר בסופו של דבר יפסיד בקופת המדינה מההורדה ל40 אלף שקל 6.5 מיליון שקל.

שמעון כצנלסון: אנחנו נפסיד 72 מיליון.

שמעון כצנלסון: אנחנו חושבים שזה מנוגד למה שצריך לעשות.

שמעון כצנלסון: צריך לעשות בדיוק הפוך.

שמעון כצנלסון: צריך להגיע ל100 אלף שקל, כי זה יכניס יותר כסף לקופה של האוצר.

שאול שניידר: המועצה להסדר הימורים בספורט העבירה בשנת 2003 16.5 מיליון שקלים לקופת המדינה כתוצאה מהמיסוי שעמד על 70 אלף שקלים.

שאול שניידר: בשנת 2004 הסכום גדל לכ-21 מיליון שקלים.

שאול שניידר: אנחנו רואים בצורה ברורה שבכל משחק שיש בו פרסים גדולים יש ירידה של המשתתפים.

שאול שניידר: הטוטו, שהוא המשחק המרכזי שלנו, יורד בצורה דרסטית מבחינת המשתתפים בו ומבחינת ההכנסות שנובעות ממנו.

שאול שניידר: אנחנו רואים את התגובות של הקהל.

שאול שניידר: מה שיקרה בסופו של יום זה שהמשחק הזה ייעלם, ההכנסות שלנו ייפגעו וכתוצאה מכך גם החלוקה לספורט תלך ותקטן.

שאול שניידר: הפגיעה בנו תיפגע בכל אותם ארגונים שאנחנו תומכים בהם ונשענים עליהם.

שאול שניידר: אותו שינוי שעלול להתרחש כתוצאה מההורדה של התקרה מ70 ל30 אלף יגרום לזעזוע.

שאול שניידר: זעזוע כזה לא בריא למערכת, הוא מבריח קהל.

שאול שניידר: אנחנו מצטרפים לבקשה להעלות את התקרה ל100 אלף שקל.

שאול שניידר: אם לא, אז לפחות להשאיר את זה על 70 אלף שקל כדי לא ליצור זעזועים שנה אחרי שנה, וכדי שנוכל להמשיך לתרום לכל אותם ארגונים.

איוב קרא: רציתי לדעת מה הרציונאל מאחורי כל הפעולה הזאת.

איוב קרא: למה מקטינים את הסכום?

איוב קרא: מה עומד מאחורי זה?

איוב קרא: האם זה הוכיח את עצמו?

איוב קרא: לפי הדיווחים פה אנחנו רואים שזה גם לא טוב למועצה וגם לא טוב למדינה.

איוב קרא: האם אנחנו רוצים להרוס את מפעל הפיס ואת המועצה להימורים בספורט, או שאנחנו רוצים שהם יגדילו את ההכנסות?

חיים אורון: אני בעמדה שאין מקום למס על הימורים מעבר לרמה מסויימת.

חיים אורון: אני יודע שיש חברים שאומרים שצריך לוותר על הכל, אני לא מקבל את זה.

חיים אורון: האוצר רוצה יותר מידי בעניין הזה, אני לא מבין את הרעיון.

חיים אורון: אני חושב שהפשרה שהושגה בזמנו בוועדה היתה פשרה סבירה.

חיים אורון: אין שום סיבה לנסות כל שנה לשחוט אותה יותר.

חיים אורון: אני זוכר את הדיבורים לגבי המס על הבורסה.

חיים אורון: אמרו שאם יטילו מס על הבורסה היא תיפול.

חיים אורון: כל העולם הטיל מס על הבורסה ובסוף היא לא נפלה.

חיים אורון: בשנה הראשונה קצת קשה, אבל בשנה השנייה מתרגלים.

חיים אורון: כמה אלטרנטיבות יש לאנשים לעשות כסף בלי מס?

חיים אורון: 70 אלף שקל בשבילי זה המון כסף.

חיים אורון: מי שמקבל 70 אלף שקל יכול להתחלק עם הציבור בזה.

חיים אורון: יכול להיות שיש כאן אנשים שבשבילם זה כסף קטן, בשבילי זה המון כסף.

ניסים דהן: אבל הוא כבר התחלק עם הציבור, כי בונים בזה בית ספר.

חיים אורון: הוא לא התחלק עם הציבור.

חיים אורון: אני לא מבין למה אתם באים לפה כל שנה.

חיים אורון: יש עכשיו 70, אתם רוצים לעשות מזה 50..

טלי דולן: אנחנו רוצים לעשות מזה 30.

חיים אורון: אני יודע.

חיים אורון: ירדתם יותר מידי.

חיים אורון: בזה אתם מעצבנים את כולם.

חיים אורון: אני גם יכול לחיות עם 50.

חיים אורון: אין לי תשובה למה 50, אולי כי זה מספר עגול או חצי מ100.

חיים אורון: היתה אז פשרה על 70.

חיים אורון: תשאירו את המצב כמות שהוא.

חיים אורון: תהפכו את זה להוראת קבע.

חיים אורון: אם תרצו בעתיד לשנות, אז אתם יודעים את הדרך איך לשנות את זה.

חיים אורון: אני מבין שהגישה בין חברי הכנסת אומרת לפטור לגמרי.

חיים אורון: אני נגד לפטור לגמרי.

יעקב ליצמן: הפיס לא עושה ביזנס, הוא בדרך כלל בונה כיתות, הוא בונה דברים למבוגרים.

יעקב ליצמן: יש כל מיני דברים שהוא עושה עם הכסף.

יעקב ליצמן: האוצר קיצץ כיתות ממשרד החינוך בטענה שהפיס יבנה, ואילו מפעל הפיס אמר שאין לו כסף לבנות כיתות כי האוצר מוריד לו את ההכנסות.

יעקב ליצמן: הייתי רוצה לשמוע ממס הכנסה כמה הכנסות הם אמרו שיהיו להם השנה.

ניסים דהן: הם אמרו 300 מיליון.

יעקב ליצמן: אני רוצה לדעת מה היה בפועל.

יעקב ליצמן: זה סיפור אחר אם אנחנו אפילו לא עומדים בפרופורציה.

יעקב ליצמן: האם יש מסלול של תשלומים למי שזוכה?

יעקב ליצמן: בארצות הברית ובמקומות אחרים זה נהוג.

יעקב ליצמן: אני לא בא להלין על מה שהטילו, אבל במקום להוריד את זה הייתי אומר שלמי שמוכן לקבל את הכסף של הזכייה בתשלומים יבטלו את המס.

יעקב ליצמן: אם האדם רוצה הכל בבת אחת אז יהיה מס.

יעקב ליצמן: אנחנו הרי רוצים לעודד את האנשים ברכישה.

יעקב ליצמן: אם אתם מחזירים כיתות למשרד החינוך זה דבר אחד, אבל אתם לא מחזירים כיתות, אתם רוצים שהפיס יבנה.

יעקב ליצמן: מאיפה הוא צריך לבנות?

ניסים דהן: ישבנו פה לפני שנה בדיון.

ניסים דהן: הערכה של משרד האוצר היתה שהגבייה תהיה בין 300 ל-400 מיליון.

ניסים דהן: אלה הסכומים שהם אמרו.

ניסים דהן: כולנו טענו כאן, ובצדק, שברגע שיטילו מס תהיה בריחה של האזרחים מקניית מפעל הפיס.

ניסים דהן: אפילו אחוז אחד מס מצטייר אצל האזרחים ששוב פעם צריך רישום, ששוב פעם צריך תיק מס הכנסה.

ניסים דהן: יכול להיות שזה נכון, יכול להיות שזה לא נכון, אבל עצם הטלת המס תבריח קונים פוטנציאליים.

ניסים דהן: זה מה שקרה.

ניסים דהן: עברה שנה, במקום 300,400 רק 100 מיליון.

ניסים דהן: עכשיו רוצים להוריד ל30 אלף כדי שתהיה בריחה יותר גדולה.

ניסים דהן: ככל שיש זכיות יותר קטנות כך יש יותר זוכים.

ניסים דהן: אני לא מבין את האוצר.

ניסים דהן: שיגיד פעם אחת ולתמיד מה הרציונאל של זה.

ניסים דהן: אנחנו יודעים שלא תהיה פה הכנסה.

ניסים דהן: אנשים שראו שאפשר לקנות כרטיס ב10,20,30, 100 שקל ולהרוויח 30, 40 אלף פטור ממס - זה השיווק הטוב ביותר בשביל מפעל הפיס.

ניסים דהן: ברגע שיהיה על זה מס, אנחנו מפסידים את השיווק הטוב הזה, אנשים יקנו פחות, יהיה פחות כסף והמדינה תפסיד.

ניסים דהן: אני לא חושב כמו שחיים חושב שאנחנו רוצים להרחיב את הפטור, אנחנו בסך הכל רוצים להשאיר את ה-70 אלף, לא להוריד ל30 אלף.

ניסן סלומינסקי: אם האוצר מאשר את המספרים שמפעל הפיס מסר, אז הוא בעצם מבטל את הדרישה שלו, כי הוא רוצה להרוויח יותר, הוא רוצה שמפעל הפיס ירוויח יותר.

ניסן סלומינסקי: אני מניח שבסופו של דבר זה יתמקד במחלוקת במציאות, האם המיסוי הזה פוגע כל כך קשה או לא.

ניסן סלומינסקי: קשה לנו להחליט.

ניסן סלומינסקי: אם באמת הוא פוגע, אז זה לא שכל להטיל את המס ולפגוע יותר.

ניסן סלומינסקי: תלוי מה המספרים האמיתיים.

ניסן סלומינסקי: לפי זה נקבע.

ניסן סלומינסקי: אם האוצר יכול להכחיש את המספרים – טוב, אם לא, אז מפעל הפיס צודק.

רוחמה אברהם-בלילא: אני נגד כל הנושא הזה של המיסוי.

רוחמה אברהם-בלילא: אם ההצעה תתקבל, אני שוקלת להניח הצעת חוק שתתחיל ממיסוי של 100 אלף שקלים ומעלה.

רוחמה אברהם-בלילא: אני לא יכולה לאמוד את הנזקים אם משרד האוצר לא יודע לאמוד אותם.

רוחמה אברהם-בלילא: אני רואה חשיבות גדולה בכל התרומה של מפעל הפיס לקהילה, לפריפריה.

רוחמה אברהם-בלילא: אנחנו צריכים לתת להם את כל התמיכה על מנת שימשיכו בפעילות הזאת.

מוחמד ברכה: אם יש במדינת ישראל מיסוי על עבודה אין שום סיבה שלא יהיה מיסוי על הגרלות.

מוחמד ברכה: אני בעד לבחון את המספרים ולעשות הצלבה מה התוצאה של צעד כזה או אחר, אבל אני נגד פטור גורף או גבוה.

מוחמד ברכה: אני רוצה להביע תרעומת גדולה על הדברים ששמעתי מנציג מפעל הפיס בוועדת החינוך.

מוחמד ברכה: התקציב שמיועד לבינוי מספיק ל-700 כיתות.

מוחמד ברכה: משרד החינוך בונה על כך שמפעל הפיס יבנה עוד כחמש מאות ומשהו כיתות, שזה 1200 או 1300 סך הכל בכל הארץ.

מוחמד ברכה: המחסור הוא קרוב ל5000,6000, מתוכם 1700 במגזר הערבי.

מוחמד ברכה: מפעל הפיס אמר בוועדת חינוך שאם יהיה מיסוי על הזכיות או העלאה של המיסוי הוא לא יבנה כיתות.

מוחמד ברכה: אני מבקש שייאמר כאן שבכל מקרה מפעל הפיס לא יתנער מאחריותו לבניית הכיתות האלו.

אברהם הירשזון: אבל הוא צריך כסף.

מוחמד ברכה: יש כסף.

אברהם הירשזון: אם השתמע מדברי מפעל הפיס שהוא לא יבנה כיתות כי לא יהיה לו כסף, אז לא זאת הכוונה.

מוחמד ברכה: שאף אחד לא יהלך אימים על הכנסת בכל מיני דברים שאמורים להיעשות על ידי מפעל הפיס באופן ארגוני ובאופן מוסמך.

מוחמד ברכה: כיתות הן בעדיפות גבוהה.

מוחמד ברכה: אם צריך לעזור למפעל הפיס לנהל את התקציב שלו, אז..

מיכאל גורלובסקי: אם נמשיך ככה אז בסוף יהיה מיסוי גם על הכוס קפה בבוקר וגם על הורדת המים בשירותים.

מיכאל גורלובסקי: אני חושב שמנסים פה לפגוע בתרנגולת שמביאה ביצי זהב.

מיכאל גורלובסקי: הייתי מבין אם ברפורמה של המיסוי היו מביאים הצעה לאשר את מרוצי הסוסים או את בניית הקזינו.

מיכאל גורלובסקי: כשמבקשים להטיל מס על הסכומים הנמוכים האלה, אז בעיני זה ניסיון להרוג את התרגולת שמביאה ביצי זהב.

מיכאל גורלובסקי: אני חושב שאנחנו צריכים להצביע נגד ההצעה הזאת.

אברהם הירשזון: חבר הכנסת בנלולו ביקש לומר שמכיוון שניהלנו כבר ישיבות בנושא והוחלט על 70 אלף, אז יש להשאיר את זה על אותו סכום.

משה גפני: אני חי בהרגשה לא נוחה עם כל העניין הזה של בקשת שר האוצר.

משה גפני: יכול להיות שאם שר האוצר היה בא והיה אומר שהוא ייקח את הכסף של המס הזה וייתן את זה לבניית כיתות היה מקום לדון.

משה גפני: יכול להיות שצריך שבמקום שהפיס יבנה כיתות משרד האוצר ייתן כסף לבניית כיתות.

משה גפני: מה שקורה זה שזה הולך ופוחת משנה לשנה.

משה גפני: הכסף שנלקח מהמס ניתן לעשירים.

משה גפני: מה הולך שר האוצר לעשות עם הכסף שהוא יקבל מהמס?

משה גפני: להחזיר את תקרת מס הבריאות, לתת עוד כסף למס מעסיקים כדי שלבנקים יהיו רווחים יותר גדולים.

משה גפני: הדיון על הצו הזה הוא איננו דיון על צו של מס הכנסה למפעל הפיס.

משה גפני: יש פה דיון מאוד עקרוני.

משה גפני: האוצר חי בתחושת כוח שהוא יכול לעשות מה שהוא רוצה.

משה גפני: הוא בא לוועדה לפני שנה בבקשה ל- 70 אלף שקל.

משה גפני: אישרו לו את זה.

משה גפני: אף אחד מבין הדוברים לא אמר שצריך לבטל לחלוטין את מס הכנסה.

משה גפני: יש תקרה שממנה ישלמו מס.

משה גפני: אני מביע מחאה על ההתנהגות של שר האוצר בכל העניין הזה.

משה גפני: שר האוצר בא כל הזמן ונותן יותר ויותר לעשירים, הוא לא נותן לבניית כיתות בפריפריה.

משה גפני: עכשיו גם את מה שמפעל הפיס עושה הוא רוצה לקחת.

משה גפני: אני קורא לחברי הוועדה לדחות את זה.

טלי דולן: אני רוצה להזכיר לחברי הוועדה שהאוצר ביקש בזמנו סכום הרבה יותר נמוך מ70 אלף שקל.

טלי דולן: האוצר ביקש את ה30 אלף שקל במקור.

טלי דולן: הסיבה שהעלינו את זה וקבענו את זה כהוראת שעה היתה האמירה של הטוטו והלוטו שטכנית הם לא יכולים להתארגן מהיום למחר למסות ניכוי במקור של 25% מפרסים שנמוכים מ70 אלף שקל.

טלי דולן: זאת הסיבה שקבענו את זה כהוראת שעה.

טלי דולן: הם ביקשו שניתן להם כהוראת שעה עד סוף 2003 סכום פטור עד 70 אלף שקל.

טלי דולן: כמובן שכשנגמר 2003 הארכנו את זה שוב עד סוף 2004.

טלי דולן: אחרי שנתנו לטוטו וללוטו שנה וחצי להתארגן, אנחנו יכולים לבוא עם הבקשה המקורית שלנו שמדברת על 30 אלף שקל כהוראת קבע.

משה גפני: הבקשה המקורית היתה 50 אלף שקל.

טלי דולן: אנחנו באים כרגע עם בקשה להוראת קבע של 30 אלף שקל.

טלי דולן: מעירה לי פה עורכת דין יעל ייטב שביקשנו 50 אלף שקל כהוראת שעה.

טלי דולן: במקור, כשנחקקו הסעיפים המסמיכים בפקודה - אפשר לראות את זה בדברי ההסבר - דובר על סכומים קטנים כמו 5000 שקל בשנה.

אברהם הירשזון: מה שאת אומרת עוד יותר מחזק את העניין.

אברהם הירשזון: זה אומר שבאתם בפעם הראשונה לא על הנושא של 70 אלף שקל אלא על סכומים הרבה יותר נמוכים, כשבסופו של דבר נקבע 70 אלף שקל.

טלי דולן: כהוראת שעה.

אברהם הירשזון: לאחר מכן באתם עוד פעם עם בקשה, כשבסוף חידשנו את זה עוד פעם ל70 אלף שקל.

אברהם הירשזון: יכול להיגמר נושא בצורה כזאת או בצורה אחרת, אבל אם לא מוצא חן בעיניכם מה שנגמר בוועדה אתם כל שנה מעלים את זה עוד פעם.

אברהם הירשזון: גם בחוק ההסדרים הזה.

טלי דולן: אין לנו ברירה.

אברהם הירשזון: גם בחוק ההסדרים הזה אני רואה דברים שהיו בשנה שעברה, היו לפני שנתיים, היו לפני שלוש, בתקווה שאולי הפעם תצליחו.

אברהם הירשזון: אם אתם רוצים להתייחס לוועדה ברצינות, כפי שאנחנו מתייחסים אליכם, אז אי אפשר כל הזמן להביא את אותם דברים.

טלי דולן: אנחנו חייבים להתייחס לזה עכשיו, כי הוראת השעה פגה ב31 בדצמבר 2004.

טלי דולן: אם אנחנו לא באים עכשיו לחברי הוועדה עם בקשה של שר האוצר לקבור משהו, זה אומר שב-1 בינואר 2005 כל הפרסים וההגרלות יהיו חייבים ב-25% מס מהשקל הראשון.

טלי דולן: זאת הסיבה שאנחנו באים עכשיו.

טלי דולן: ה-70 אלף שקל היתה פשרה שהסכמנו עליה בזמנו כדי לתת ללוטו, לטוטו ולמחלקי הכספים להתארגן.

טלי דולן: אנחנו חושבים שאחרי שנה וחצי שהוראת השעה בתוקף יכולים כבר כל מחלקי הכספים להתארגן.

טלי דולן: זאת הסיבה שאנחנו באים עכשיו עם בקשה להוריד את סכום הפרסים מ70 אלף שקל ל-30 אלף שקל.

טלי דולן: לפי מחקרים שהתפרסמו בעיתון "ידיעות אחרונות", לא היתה ירידה בביקוש לפרסים.

טלי דולן: אני חושבת שגם אדם שיודע שהוא ירוויח 50 אלף שקל, כשמתוכם 30 אלף שקל פטורים ורק 20 אלף השקלים הנוספים ממוסים, לא יגיד שהוא מוותר על הפרס.

טלי דולן: המחקרים שאנחנו קראנו לא מראים על ירידה בקניית הפרסים.

ניסים דהן: אתם מקבלים פחות כסף.

טלי דולן: אנחנו הגענו לפה כאשר ביקשנו להטיל את המס עם תחזית של 300 מיליון שקל הכנסות למדינה אבל גם עם סכום נמוך יותר.

טלי דולן: לפי הערכות שנתן לי סגן הממונה על הכנסות המדינה הבוקר, גבו 200 מיליון שקל לשנה כמיסוי מפרסים והגרלות.

יעקב ליצמן: רק בפיס?

טלי דולן: אני מדברת על כלל המיסוי מפרסים והגרלות.

טלי דולן: הסיבה לירידה היתה שינוי התנהגויות בחלוקת הפרסים.

חיים אורון: על פרס ספרותי משלמים מס, והרבה מס.

רוחמה אברהם-בלילא: אולי אנחנו צריכים לחשוב לעשות תיקון כולל על כל מערכת המיסוי של הפרסים.

טלי דולן: למרות שאנחנו מבקשים להוריד את סכום הפרס הפטור מ70 אלף שקל ל30 אלף שקל, התחזית היא לתוספת הכנסות המדינה של 50 מיליון שקלים.

טלי דולן: גובה הפרסים או מספר הפרסים המחולקים עד 30 אלף שקל יגדל לעומת מספר הפרסים המחולקים היום עד 70 אלף שקל, מה שאנחנו קוראים שינויי התנהגויות.

טלי דולן: סף המס לרווק בלי ילדים שקם כל בוקר לעבודה של 8 שעות הוא שלושת אלפים ומשהו שקלים בחודש.

טלי דולן: אנחנו עושים פה משהו שהוא בעצם קרוב לסף המס.

טלי דולן: אני לא רואה למה צריך אדם שעובד כל בוקר לשלם מעל 35 אלף שקל מס על ההכנסה שהוא מקבל, וכשיש לו משהו שהוא מקבל כפרס הסכומים צריכים להיות גבוהים יותר.

אברהם הירשזון: אני מבין שחברי הוועדה מבקשים להשאיר את זה על 70 אלף שקל באופן קבוע, ואילו אתם מבקשים לאשר את זה על 30 אלף שקל.

אברהם הירשזון: אני מציע שנצביע על אחת משתי ההצעות.

טלי דולן: שר האוצר ימשוך את הצו אם הסכום יהיה 70 אלף שקל, דבר שיגרום לכך שהמיסוי יהיה מהשקל הראשון.

אברהם הירשזון: אם מאיימים עלינו כוועדה, אז הדיון הזה מסתיים.

אברהם הירשזון: אני מסיים את הדיון ברגע זה.

אברהם הירשזון: אני מציע שנחזור לשר ונשמע את דבריו בנושא הזה.

אברהם הירשזון: אנחנו נשקול כוועדה למשוך דברים אחרים שאנחנו מאשרים לממשלה.

אברהם הירשזון: בנושא הזה הישיבה הסתיימה.

אברהם הירשזון: היא תמשך אחרי שיחותיי עם שר האוצר.